फिलहाल उनके निष्क्रिय होने की बात चली, तो सलीम खान स्पष्ट करते हैं कि मेरा बेटा तब तक स्टार बन चुका था। मुझे लगा कि अगर मैं अपनी कहानी किसी और के पास लेकर जाऊंगा, तो वह सोचेगा कि सलीम साहब सलमान के साथ क्यों काम नहीं करते? अगर कभी उसने बिठा दिया, तो मुझे और बेटों को तकलीफ होगी। बेटे के साथ फिल्म करूं, तो दूसरी दिक्कतें हैं। फिल्म हिट हो गई, तो सेहरा बेटे के नाम और अगर कहीं फिल्म पिट गई, तो झूठ का मैं बदनाम। लिहाजा मैंने लिखना बंद कर दिया। अचानक घर में बैठना तो भारी रहा होगा। कोई रोशनी से बाहर आ जाए, तो घुप्प अंधेरा मिलता है। कुछ भी नहीं सूझता। सलीम खान के साथ ऐसा कुछ नहीं हुआ। वे बेटों की देखभाल में लग गए। अपनी मसरूफियत के बारे में वे बताते हैं कि जिंदगी में जो गलतियां मैं कर चुका था, वैसी गलतियां मेरे बेटे न करें, इस खयाल से मैंने उनकी देखभाल की। मैंने उनके कमाए धन का सही निवेश किया। आज मेरे सभी बच्चे इस स्थिति में हैं कि उन्हें भविष्य की चिंता नहीं है। सभी अपने ढंग से कमा रहे हैं और बाकी देखभाल के लिए मैं हूं। यहां कई तरह के जरूरतमंद आते हैं। उनकी मदद करने से सुकून मिलता है।